
Ministru kabineta noteikumi Nr. 334
Rīgā 2025. gada 10. jūnijā (prot. Nr. 23 3. §)
Grozījumi Ministru kabineta 2018. gada 4. janvāra noteikumos Nr. 13 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" otrās projektu iesniegumu atlases kārtas īstenošanas noteikumi"
Izdoti saskaņā ar Eiropas Savienības struktūrfondu un
Kohēzijas fonda 2014.–2020. gada plānošanas perioda
vadības likuma 20. panta 6. un 13. punktu
· Izdarīt Ministru kabineta 2018. gada 4. janvāra noteikumos Nr. 13 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" otrās projektu iesniegumu atlases kārtas īstenošanas noteikumi" (Latvijas Vēstnesis, 2018, 6., 172. nr.; 2020, 157. nr.; 2021, 122. nr.; 2022, 74. nr.; 2023, 247. nr.) šādus grozījumus:
· 1. Izteikt 48. punktu šādā redakcijā:
· "48. Finansējuma saņēmējs visā projekta dzīves ciklā sagatavo ikgadējus pārskatus par papildinošas saimnieciskās darbības apjomu un nodrošina aprēķinus pamatojošo dokumentu pieejamību. Ja finansējuma saņēmējs konstatē, ka ir pārsniegts šo noteikumu 47.3. apakšpunktā minētais 20 % ierobežojums no infrastruktūras gada jaudas platības, laika vai finanšu izteiksmē vai ka veiktās investīcijas tiek izmantotas citai saimnieciskai darbībai, kas nav uzskatāma par papildinošu saimniecisko darbību, tas saskaņā ar līgumu vai vienošanos par projekta īstenošanu noteiktajā termiņā iesniedz sadarbības iestādē ziņojumu par konstatēto šo noteikumu 47.3. apakšpunktā minēto nosacījumu  pārkāpumu. Sadarbības iestādei ir tiesības finansējuma saņēmējam pieprasīt pārskatus par papildinošu saimniecisko darbību visā projekta dzīves cikla laikā, tai skaitā gadījumos, kad no finansējuma saņēmēja, kompetentajām iestādēm vai no trešajām personām saņemta informācija par papildinošas saimnieciskās darbības nosacījumu pārkāpumu."
· 2. Papildināt ar 80. punktu šādā redakcijā:
· "80. Finansējuma saņēmējs šo noteikumu 48. punktā minēto pārskatu par 2024. pārskata gadu sagatavo līdz 2025. gada 1. jūlijam, bet, sākot ar 2025. pārskata gadu, – līdz nākamā gada 1. martam."

